UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser (støj) (n'te særdirektiv i henhold til artikel 16, stk. 1, i direktiv 89/391/EØF) OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1992/0449 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser (støj) (n'te særdirektiv i henhold til artikel 16, stk. 1, i direktiv 89/391/EØF)

1. Baggrund

Kommissionen sendte den 8. februar 1993 ovennævnte forslag til direktiv med hjemmel i traktatens artikel 118A (nu artikel 137) til Europa-Parlamentet og Rådet (KOM(1992) 560 endelig - 1992/0449 (COD)).

Det Økonomiske og Sociale Udvalg afgav udtalelse den 30. juni 1993. Regionsudvalget meddelte ved skrivelse af 13. januar 2000, at der ikke ville blive afgivet udtalelse.

Europa-Parlamentet vedtog en udtalelse ved førstebehandlingen den 20. april 1994.

Kommissionen godkendte 31 ændringsforslag fremsat af Parlamentet, heraf 4 delvist. Kommissionen fremlagde et ændret forslag den 8. juli 1994.

Rådet vedtog enstemmigt sin fælles holdning den 29. oktober 2001. Kommissionen støttede den fælles holdning.

Den 13. marts 2002 vedtog Europa-Parlamentet ved andenbehandlingen 19 ændringsforslag til Rådets fælles holdning.

I denne udtalelse gøres der rede for Kommissionens holdning til Europa-Parlamentets ændringsforslag, jf. EF-traktatens artikel 251, stk. 2, litra c).

2. Formålet med kommissionens forslag

Det oprindelige forslag var baseret på traktatens artikel 118 A (nu artikel 137) og er udformet som et særdirektiv i henhold til artikel 16, stk. 1, i rammedirektiv 89/391/EØF.

Forslaget tager sigte på at beskytte arbejdstagernes sundhed og sikkerhed i forbindelse med eksponering for risici på grund af fysiske agenser. Forslaget omfatter fire fysiske agenser: støj (risici for hørelsen), vibrationer (risici for hånd, arm og hele kroppen) og elektromagnetiske felter og optisk stråling (sundhedsrisici som følge af induktionsstrøm i kroppen, stød- og forbrændingsfare og optagelse af varmeenergi).

Rådet har valgt en tilgang, hvor der er fokus på ét af disse elementer ad gangen startende med vibrationer.

Alle delegationerne og Kommissionen accepterede at behandle forslaget skridt for skridt, hvilket ikke udelukker de øvrige dele af Kommissionens forslag, som stadig er til behandling i Rådet. I en erklæring fra Rådet til optagelse i Rådets mødeprotokol gentages det, at forslaget stadig er til behandling, og at Rådet agter at behandle de øvrige fysiske agenser på et senere tidspunkt.

Dette forslag om støj er i anden fase af den procedure, som blev vedtaget af Rådet, og sigter mod at tilpasse direktiv 86/188/EØF til de generelle forebyggelsesprincipper i direktiv 89/391/EØF.

3. Kommissionens holdning til parlamentets ændringsforslag

3.1. Sammenfatning af Kommissionens holdning

Kommissionen kan godkende elleve af ændringsforslagene fuldt ud (1, 2, 6, 7, 10, 11, 12, 14, 17, 18 og 22) og to ændringsforslag delvist (15 og 16).

Kommissionen kan ikke godkende seks af de ændringsforslag (3, 13, 20, 21, 23 og 25), som Europa-Parlamentet har vedtaget.

3.2. Parlamentets ændringsforslag ved andenbehandlingen

3.2.1. Godkendte ændringsforslag

3.2.1.1. Ændringsforslag 1 ("prioritering af foranstaltninger til kollektiv beskyttelse") (betragtning 10)

Ændringsforslaget tydeliggør den beskyttelsesbaserede metode.

3.2.1.2. Ændringsforslag 2 ("henvisning til ISO-standard") (betragtning 11 a (ny))

Dette ændringsforslag forklarer foranstaltningen angående målemetoder.

3.2.1.3. Ændringsforslag 6 ("mindskelse af det maksimale lydtryk for den øvre eksponeringsaktionsværdi") (artikel 3, stk. 1, litra b))

Ændringsforslaget bringer det maksimale lydtryk for den øvre eksponeringsaktionsværdi på linje med Kommissionens oprindelige forslag og skaber dermed et vist spillerum mellem den øvre aktionsværdi og eksponeringsgrænseværdien.

3.2.1.4. Ændringsforslag 7 ("henvisning til effektiv støjeksponering") (artikel 3, stk. 2)

Ændringsforslaget tydeliggør og forbedrer tekstens ordlyd ved klart at anføre, at arbejdstagerens effektive støjeksponering er afgørende for anvendelsen af eksponeringsgrænseværdier.

3.2.1.5. Ændringsforslag 10 ("vurdering af risici og hensyntagen til personlige høreværn") (artikel 4, stk. 6, litra j) (ny))

Ændringsforslaget forbedrer teksten ved at pege på et vigtigt element.

3.2.1.6. Ændringsforslag 11 ("sletter slutningen af sætning") (artikel 5, stk. 3)

Ændringsforslaget forbedrer teksten ved at slette en overflødig del.

3.2.1.7. Ændringsforslag 12 ("lig med eller overskrider aktionsværdierne") (artikel 6, stk. 1, litra b))

Forslaget gør brugen af høreværn obligatorisk, når støjeksponeringen er lig med den øvre eksponeringsaktionsværdi.

3.2.1.8. Ændringsforslag 14 (artikel 7, stk. 1)

Ændringsforslaget er af sproglig art.

3.2.1.9. Ændringsforslag 17 ("specificerer spørgsmål, hvorom arbejdstagerne høres") (artikel 9)

Ændringsforslaget tilføjer vigtige præciseringer til teksten.

3.2.1.10. Ændringsforslag 18 ("ret til en forenklet audiometrisk undersøgelse") (artikel 10, stk. 2)

Ændringsforslaget giver arbejdstagere, der eksponeres for støj over den nedre eksponeringsgrænseværdi ret til en forenklet audiometrisk undersøgelse, og styrker dermed direktivets forebyggende aspekt gennem muligheden for tidlig diagnosticering af eventuel nedsat hørelse.

3.2.1.11. Ændringsforslag 22 ("samlet evaluering i Kommissionens rapport") (artikel 15, stk. 2)

Ifølge dette ændringsforslag skal Kommissionens rapporter om gennemførelsen af direktivet også være baseret på ny viden og forskning og indeholde resultaterne af en samlet evaluering af gennemførelsen.

3.2.2. Ændringsforslag, der godkendes delvist

3.2.2.1. Ændringsforslag 15 ("klarlægger underretning om og træning i brug af høreværn") (artikel 8, litra e))

Ændringsforslaget tydeliggør arbejdsgivernes ansvar, men bør generaliseres og overføres som følger til et nyt stk. 2 under artikel 8:

"stk. 2. Arbejdsgiveren sørger for, at de arbejdstagere, som eventuelt skal anvende høreværn, får underretning om og træning i korrekt brug af de forskellige høreværn, som virksomheden råder over."

3.2.2.2. Ændringsforslag 16 ("henvisninger til andre artikler") (artikel 8, litra g))

Kommissionen godkender henvisningen til artikel 10 i direktivet, men afviser henvisningen til artikel 14 i direktiv 89/391/EØF, da den er overflødig.

3.2.3. Ændringsforslag, der ikke kan godkendes

3.2.3.1. Ændringsforslag 3 ("Det Europæiske Arbejdsmiljøagentur bør fremme udveksling af god praksis") (betragtning 12 a (ny))

Selvom Kommissionen kan tilslutte sig tanken bag ændringsforslaget, kan den ikke godkende det.

En politisk forpligtelse bør ikke udformes som en betragtning, da dette strider imod den "Interinstitutionelle aftale om fælles retningslinjer for kvaliteten af EF-lovgivningens affattelse", ifølge hvilken "betragtninger ikke må indeholde normative bestemmelser eller politiske ønsker".

3.2.3.2. Ændringsforslag 13 ("håndhæve anvendelsen af høreværn") (artikel 6, stk. 2)

Kommissionen kan ikke godkende dette ændringsforslag, da indholdet allerede er dækket, hvis artikel 6, stk. 1 og 2, læses sammen.

3.2.3.3. Ændringsforslag 20 ("henvisning til stk. 1a") (artikel 11, stk. 2)

Kommissionen havde godkendt dette ændringsforslag, som ville have været en teknisk justering som følge af ændringsforslag 19. Men da ændringsforslag 19 ikke blev godkendt, giver dette ændringsforslag ingen mening.

3.2.3.4. Ændringsforslag 21 ("udtalelse fra de kompetente sundhedsmyndigheder") (artikel 11, stk. 2)

Hvorledes medlemsstaterne indhenter videnskabelige eller lægelige udtalelser i forbindelse med undtagelser bør efter Kommissionens opfattelse behandles som et subsidiaritetsspørgsmål.

3.2.3.5. Ændringsforslag 23 ("undtagelse for musik- og underholdningssektoren") (artikel 1, stk. 2, første afsnit a (ny))

Der foreligger ingen videnskabelige årsager, der berettiger selv en midlertidig udelukkelse af musik- og underholdningssektoren fra direktivets anvendelsesområde.

Desuden findes der høreværn på markedet, som er specifikt designede og tilpassede til disse arbejdsmiljøer, og som ikke nedsætter forståelsen af tale eller fremførelsen af musik.

3.2.3.6. Ændringsforslag 25 ("bibeholdelse af direktiv 86/188/EØF for musik- og underholdningssektoren") (artikel 14)

Da dette er en teknisk justering som følge af undtagelse for musik- og underholdningssektoren i ændringsforslag 23, afviser Kommissionen forslaget af de samme grunde.

Derudover kan en bibeholdelse af direktiv 86/188/EØF i musik- og underholdningssektoren skabe juridiske komplikationer.

3.3. Ændret forslag

I henhold til artikel 250, stk. 2, i EF-traktaten ændrer Kommissionen sit forslag i henhold til det ovenstående.